**Puterea trăirii**

*Emaanastasia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PUTEREA TRĂIRII

Un cântec se-aude din sufletul Lunii

Și-altarele vieții răsună

Pe-un petec de slove și altul de stele,

Trecând prin visele mele...

Pe palma de gânduri mai crește o notă

Și vin licuricii grăbiți,

Lovind în fereastră cu muzica sorții

Pe anii de viață cârpiți...

Noianul de gânduri se-mprăștie iute

Mai iute, mai iute ca focul

Și aud în minte un cântec perpetuu

Când noaptea își poartă cojocul.

Pe-afară-i dorm anii cu fruntea pe frunze

Și nopțile goale stau bete

Lăsând un sărut pe albele buze

Când clipele vieții-s încete.

Speranțele mele sunt vulturi de ape

Cu alge de vânt la fereastră

Și curg din trăire în suflet să-mi sape

Cu forță de iarnă albastră.

Ideea că frigul de vise îngheață;

Mă poartă la țărmul de gânduri

Și iar mă-nfășor în pulberi de ceață

În primul poem printre rânduri.

O lacrimă cade din tunetul clipei

Adus pentru-a sorții podoabă,

Pierind în ungherul din graiul aripei,

Din el rămânând doar o boabă.

Cămașa de vise mă strânge de brațe,

Firesc... Mă ține captivă

Și frigul continuu ar vrea să mă-nhațe,

Dar lacrima-i este fictivă.

Azi vin laolaltă pe aripi de stele

Trei îngeri cântând de Pământ,

Iar nopțile albe în visele mele

Strălucesc - lumini de cuvânt.

Pe fulgii de viață căzuți pe zăpadă

Eu legăn arbuștii de gheață,

Iar nopțile goale aleargă pe stradă

Cu poftă nebună de viață.

În casă zidesc dorințe albastre

Cu-aripe de viață și moarte

Și visele nopții se-nalță sihastre

Luceferii sorții să-i poarte.

Mi-e inima arsă de focul trăirii

În gheața ce-mi crește în palmă

Și iar îmi croiește din lacrima firii

O mare ce pururi e calmă.

Sub soclul de clipe rămâne uitarea

Să sprijine valul de ape,

Ținând o podoabă prin care, doar marea

Își ține pirații aproape.

Din viscolul alb se aude ninsoarea

Cum curge pe cușma trăirii,

Da-n glasul visării se simte candoarea

Din noaptea cu trup al iubirii.

Se stinge în sobă jăratecul clipei

Și fulgii de nea cad pe umblet,

Iar frigul se-agață de floarea de tei

Culeasă de tine din zâmbet.

Trăirea aceasta cu aripi deșarte

Îmi pune cercei la ureche

Pe viscolul vremii în care departe

Cresc vise de nea în pereche.

Prea vitrege vremuri pe trup îmi dansează

Cu umbre de stele aprinse

Și inima clipei în mine pulsează

Cu flăcări din vise desprinse.

Îmi arde în talpă călcâiul de sete

Și urma rămâne aprinsă

Pe pârtia vieții pe unde trec bete

Fecioare cu pletele ninse.

Fiorii albaștri, ruină și lapte,

Mă-nalță pe aripi de noapte,

Rupând patru, cinci ori șase, ori șapte,

De slove rostite în șoapte.

Din visele mele rămân doar aripe

De gânduri și pulberi de stele

Și nopțile albe ce pot să-nfiripe

Din rime poemele mele.

Din creștetul nopții și-a lumii chemare,

Prin frunza purtată de vise,

Se trec văpăi, văpăi, văpăi de uitare

Pe clipele rămase nescrise.

Puterea trăirii se zbate în sânge

Și jarul din vis se-ntețește

În noaptea în care lumina se strânge

În trupul ce se nemurește.

Afară o noapte se plimbă pe stradă

Cu pași de mătase albaștri

Prin focul de Lună ce are să cadă

Cenuși de lumină din aștri.

Puterea-i aprinsă îmi mângâie cântul

De raze din Soarele tainic,

Iar vulturii vremii se-aud dinspre gândul

Ce-n versuri e pururea trainic.

Vitralii crăpate reflectă-n răscruce

Și-n fruntea dorințelor rar

Cu-aripa de flutur ce-n spate aduce

Trăirea de fildeș în dar.

Dincolo de toate pe-o treaptă de gânduri

Las pașii să zburde în mâini

Și visele mele cu aripi de vânturi

Sunt date ca hrană la câini.

Cu degete triste cupolele nopții

Se crapă la capăt de Lună

Umplând o grădină cu visele sorții

Ce-n timpul trăirii răsună.

Cuprind o lumină în slova apusă

Și-n setea de gânduri sihastre,

Iar trupul se-nalță cu inima dusă

În visele mele albastre.

Miroase a ierburi cu gust de gutuie

În clipa înfiptă în tină

Și-a mere crețești în coji de lămâie

Uitate în trup de lumină.

Mă arde trăirea în jar de uitare

Pe albe cărări provizorii,

Lăsând în cămară un val de visare

În gânduri ce vin iluzorii.

Din brațul de stele cules din jăratec

Lumină se face-n castani

Și frunza se-nșiră în versuri molatec

Trecând precum plugul prin ani.

Fantome albastre cu ochi de ninsoare

Pornesc liniștite pe stradă,

Lăsând peste umăr un licăr de soare

În ochiul de viață să cadă.

Se-așterne tăcerea în burgul din tâmplă

Și anii se cern sub sprânceană,

Și pumnul se-nchide în timp ce se-ntâmplă

Să cadă din suflet o geană.

Cu palmele goale fantasmele-albastre

Dansează în noaptea ce cântă,

Pe ulița lumii cu aripi măiastre

Purtate de-o inimă frântă.

Cu tălpile-ncinse în sângele nopții

Se duc somnoroasele clipe,

Visând să ajungă în inima sorții

Smulgând trei vieți din aripe.

În peștera lunii răsună durerea

Ce cântă pe aripi de stele,

Gonind cu ecoul prin care tăcerea

Coboară și-n visele mele.

Frânturi de cuvinte se-aud galopând

Prin timpul ce arde întruna,

Lovind cu-o putere de viață flămândă,

Cerând peste vreme arvuna.

Vin păsări albastre cu aripi rotunde

Să prindă trăirea-ntr-o gheară,

Din palmele nopții cu vise profunde

Voind din sânge să piară.

Hipnoza apasă pe tâmplele mării

Înfipte-n corabia verde

Și somnul-l răsfrânge în inima zării,

Și-n picurii nopții se pierde.

Se-aude, se-aude cum valul de stele

Cu aripi de suliți înoată

În sufletul care trăirile mele

Cu fructul tăcerii se-mbată.

Puternice brațe rămân ridicate

În lupta trăirii fierbinte

Și-n somnul cu vise ieșit din cetate

Se duc, se duc înainte.

Aceeași livadă de vise necoapte

Își leagănă frunza pe gânduri

Și vuietul curge izvoare prin șoapte

Sculptând un covor printre rânduri.

Cu pieptu-nainte și tălpile goale

Dansează pe masă o clipă,

Pierind într-un cântec cu foșnet de poale

În timpul ce-n inimă țipă.

Înaltele-i note coboară-n grădină

În straie de noapte pipite

Și-n inima vieții se-așează-n surdină

Livezi de timp înverzite.

Cuvintele mele se-aud din verandă

Din restul de aripi tăiate,

Uitate în giulgiul curat de olandă

Ascuns printre haine purtate.

Trăirea aceasta - un murmur de gânduri,

Alunecă albă pe ramuri,

Cu pașii de gheață ascunși printre rânduri

În focul ce arde la geamuri.

Din goarnă se-aude cum sună pădurea

Pe brazda de stele-nflorită

Și-n inima vieții înfige securea

În versul ce-mi este ispită.

Poema-i poveste ce drumul își poartă

Pe jarul de noapte și zi,

Împinsă-n trăirea prea vie din soartă

Prin anii albaștri - târzii.

În raiul din suflet se plimbă și cântă

Luminile albe din îngeri,

Cu glasul cel dulce pe limba cea sfântă,

Da-n noi se-nfiripă noi plângeri.

În cosmosul vremii vedem doar durerea

Ce zboară cu aripe moarte,

Când tâmpla de veghe și-așterne puterea

Crescută în ea, să ne poarte.

Cu pași de argilă în luntrii de vreme

Și degete scurte de viață;

Azi lunec și eu la cel care geme

În templul trăirii de gheață.

Și focul mă arde și-aruncă din mine

Cu flăcări aprinse demult,

Aceleași nestinse și aprigi rutine

La care mă-nchin ca-ntr-un cult.

În note-nvechite ascunde-n ninsoarea

Din cosmosul arderii mele,

Cântându-mi la naiul în care prinsoarea

Trăirii e-un arbor de rele.

Dar îngerii vin botezându-mă iară

Cu mirul cel fără de capăt,

Din mine tot focul de gheață să piară

Ca drumul spre Rai să-l recapăt.

În Raiul acesta din mine e-un umblet

De aripi albastre și albe,

Ce-alină puterea trăirii din suflet

Sub stelele cerului, dalbe.

În mine și-n tine și-n orice trăiește

E Raiul prea veșnic de îngeri,

Ce cântă dând slavă când Domnul privește

La trupul din care tot sângeri.

Azi, prinde securea și taie arbustul

Lipit de pomul de viață

Și cântă cu mine, simțindă iar gustul

De apa trăirii pe față.

Și gustă din pâine și gustă din sânge

Cu brațele calde și sfinte,

Privind la zdrobirea ce trupul îți frânge

Când Raiul din suflet se simte.

Hai, prinde securea și taie arbustul

Lipit de pomul de viață!

Hai, cântă cu mine cu glasul din gustul

De apa trăirii pe față!

Și gustă din pâine și gustă din sânge

Cu brațele calde și sfinte,

Privind la zdrobirea ce trupul îți frânge

Când Raiul din suflet se simte.

În cosmosul vremii se-mparte durerea

Trăirii cu aripi de ceară

Și-n tâmpla de veghe se-așterne puterea

Crescută în raiul de seară.

Cu pași de argilă în luntrii de vreme

Și degete scurte de viață,

Alunec pe brațul ce vrea să mă cheme

La templul trăirii de gheață.

Dar focul m-așteaptă să ardă din mine

Cu flăcări aprinse demult,

Aceleași nestinse și aprigi rutine

La care mă-nchin ca-ntr-un cult.

El note-nvechite ascunde-n ninsoarea

Din cosmosul arderii mele,

Cântându-mi la naiul în care prinsoarea

Trăirii e-un arbor de stele.